Cyriel Van Hauwaert

Cyriel Van Hauwaert, officieel "Cyrille van Hauwaert", (Môoslee, 16 december 1883 - Zellik, 15 februoari 1974) wos e West-Vlamsche coureur.

Cyriel Van Hauwaert wos als joenk vintje stookre in d'alkoholfabrieke van Camiel Lammertyn. Je moste van zynen boas wok d'handelsbrievn oltemets me zyn velo roenddroagn, ofdat da nu in Môoslee wos of in Ostende. Camiel Lammertyn zoag rap dat Cyriel koersebêenn had en kochte ne koersevelo vor hem.
Vanof zyn 14 moest ie no Vrankryk in de stêenovens goan werkn. Da wos zwoar labeur vo winnig geld ...
Doarom wilde ie in Vrankryk goan koersn, omdat ie wiste da ze doa toamlik veel geld kostn verdienn. De grôte velofabriekn haddn ol eigen ploegn en ne coereur krêeg materioal en helpers van under.

In 1907 trok Van Hauwaert noa Parys vo te proberen te startn in Parys-Roubaix. Moa van de direksje kreegt'en gêen gangmoakers. Ze wilden zyn kostn vo de terugreize betoaln, moa da wos nie nôdig: je wos me zyn velo noa Parys gekommn. Je startte toch, volgenst de legende "me twêe reservetuben, twêe eiers en 'n floske limenoade".
An den arrivee in Roubaix wos tie twidde, achter 'n volparty kort voa 't binnryen van de velodrom. 
Twêe moandn loatre woen tie Bordeaux - Parys. Doardeure wierd ie in België lik nen nationoalen held oentvangn.

De velosport wierd wok van langsom poppulairdre. Vele joenge gasten begosten wok te koersn omda ze zoagn dat er mêer mee te verdienn viel dan me te goan werkn. Van Hauwaert krêeg noamelik zêre 'n contract van ne Franske ploeg en je verdiende 3000 fr in e moand.

Je wos dus eigentlik den êesten Flandrien en je krêeg de bynoame "De Leeuw van Vloandern".

In Môoslee es 't er 'n stroate genoemd noar em.


 Vôornamste uutsloagen 
 1907: 2e in Parys - Roubaix
 1907: 1e in Bordeaux - Parys 
 1908: 1e in Miloan-San Remo
 1908: 2e in Belgisch kampioenskap 
 1908: 1e in Parys-Roubaix
 1908: 2e in Parys - Brussel 
 1908: 2e in Bordeaux - Parys 
 1909: 1e in Belgisch kampioenskap
 1909: 1e in 2e rit Roende van België, Yper 
 1909: 1e in 4e rit Roende van België, Noamen
 1909: 3e in klassement Ronde van België 
 1909: 1e in 1e rit Tour de France, Roubaix
 1909: 1e in Bordeaux - Parys 
 1910: 1e in Parys - Mêende (Nederlands: Menen) 
 1910: 2e in Parys - Roubaix
 1910: 4e in klassement Tour de France
 1910: 3e in Parys - Brussel 
 1911: 3e in Belgisch kampioenskap 
 1911: 3e in Parys - Roubaix
 1911: 2e in Parys-Tours 
 1911: 2e in Zottegem 
 1911: 3e in Roende van Lombardeye
 1912: 2e in Zesdoagse van Brussel 
 1913: 2e in Bordeaux - Parys 
 1913: 2e in Parys - Brussel 
 1914: 1e in Zesdoagse van Brussel 
 1914: 3e in Bordeaux - Parys 
 1915: 1e in Zesdoagse van Brussel

Achter zyn lôopboane als coureur èt ie de bloeinde zoake 'Cycles Van Hauwaert' op den Boulevard des Fusillés in Ronse upgericht.

Van Hauwaert, Cyriel
Van Hauwaert, Cyriel

Categorie:Môoslee